**PREDKLADACIA SPRÁVA**

Predkladaným návrhom zákona sa plnia dva zo záväzkov vlády Slovenskej republiky (ďalej len "vláda") podľa Programového vyhlásenia vlády Slovenskej republiky na roky 2016 až 2020 (ďalej len "programové vyhlásenie vlády").

V časti Regionálne školstvo sa vláda zaviazala, že "vykoná legislatívne úpravy tak, aby sa platová tarifa pedagogických zamestnancov a odborných zamestnancov od 1. 9. 2016 a následne, za predpokladu realizácie zásadných vnútorných zmien v systéme výchovy a vzdelávania, počínajúc dňom 1. 1. 2018 každoročne zvýšila priemerne o 6 %, na čo zabezpečí primerané zvýšenie finančných prostriedkov".

V časti Vysoké školstvo sa vláda zaviazala, že "vykoná legislatívne úpravy tak, aby sa platová tarifa vysokoškolských učiteľov od 1. 9. 2016 a následne počínajúc dňom 1. 1. 2018 každoročne zvýšila v priemere o 6 %, na čo zabezpečí primerané zvýšenie finančných prostriedkov".

Návrhom zákona sa realizujú uvedené záväzky vlády s navrhovanou účinnosťou od 1. 9. 2016, a to vytvorením samostatnej stupnice platových taríf pre učiteľov vysokých škôl a zvýšením platových taríf pre pedagogických zamestnancov a odborných zamestnancov.

Materiál má negatívny vplyv na rozpočet verejnej správy (štátny rozpočet, rozpočty obcí, rozpočty vyšších územných celkov) a pozitívne sociálne vplyvy. Materiál nemá vplyv na podnikateľské prostredie, na životné prostredie, na informatizáciu spoločnosti a na služby verejnej správy pre občana.

Návrh zákona nemá byť predmetom vnútrokomunitárneho  pripomienkového konania. Navrhovaný dátum účinnosti vychádza z lehôt uvedených v programovom vyhlásení vlády.

Návrh bol predložený na skrátené medzirezortné pripomienkové konanie podľa čl. 13 ods. 7 Legislatívnych pravidiel vlády Slovenskej republiky (ďalej len "legislatívne pravidlá") z dôvodu, že ide o materiál mimo Plánu legislatívnych úloh vlády Slovenskej republiky z dôvodu jeho naliehavosti v termíne, ktorý neumožňuje lehotu uvedenú v čl. 13 ods. 6 legislatívnych pravidiel dodržať.

Materiál sa na rokovanie predkladá bez rozporov s povinne pripomienkujúcimi subjektmi. K materiálu nebola predložená hromadná pripomienka, a teda sa predkladá aj bez rozporov so zástupcom verejnosti podľa čl. 14 ods. 6 legislatívnych pravidiel.